KIRJALLINEN KYSYMYS P-2085/01 esittäjä(t): Konstantinos Hatzidakis (PPE-DE) komissiolle. Maarekisterin hallintoon liittyvät skandaalit Kreikassa.



Virallinen lehti nro 134 E , 06/06/2002 s. 0012 - 0013



KIRJALLINEN KYSYMYS P-2085/01 esittäjä(t): Konstantinos Hatzidakis (PPE-DE) komissiolle (5. heinäkuuta 2001) Aihe: Maarekisterin hallintoon liittyvät skandaalit Kreikassa Kuten tiedetään, Kreikassa on tullut esiin maarekisterin edistymiseen liittyviä ongelmia, joiden vuoksi komissio on lähettänyt Kreikan hallitukselle asiaa koskevan kirjeen jo 19. tammikuuta 2001. Samaan aikaan kun komissio ja Kreikan hallitus jatkavat keskinäistä vuoropuheluaan, joka koskee hankkeen rahoittamistapaa yhteisön toisesta tukikehyksestä ja sen mahdollista rahoittamista yhteisön kolmannesta tukikehyksestä, tietooni ovat tulleet seuraavat seikat: - Konsultit saavat palkkaa ilmoitettujen oikeuksien perusteella, mistä on tuloksena se, että he löytävät oikeuksia, joita varallisuusoikeuden näkökulmasta ei ole olemassa. Esimerkiksi rakennuksessa, joka on jaettu huoneistoiksi, ilmoittajalle ehdotetaan, että hän jättää ilmoituksen yhtä monesta omistusoikeudesta kuin hänen omistamassaan rakennuksessa on huoneistoja, vaikka todellisuudessa kyseessä on yksi esineoikeus, joka kohdistuu huoneistojen kokonaismäärään. - Konsulteille on määrätty lisäpalkkio jokaisesta lähetetystä kirjeestä sillä seurauksella, että kirjeitä lähetetään yhtä suuri määrä kuin oikeuksia on ilmoitettu sen sijaan, että lähetettäisiin yksi kirje, joka sisältäisi kaikki otteet kaikista ilmoitetuista oikeuksista. - Konsulteille on määrätty lisäpalkkio muistutusten käsittelystä, mistä seuraa, että heidän ei kannata julkistaa tietoja virheettöminä. - Yhtä ilmoitettua maapalstaa ei sisällytetä paikantamattomana ensimmäiseen julkistamiseen, koska arvion tehtäväkseen saaneen tahon tekemä työ on ollut puutteellista, omistajalta riistetään oikeus muistutuksen jättämiseen ensimmäisen julkistamisen tiedoista, jolloin itse asiassa tehdään tyhjäksi lain nro 2308/1998 6 artikla. - Kastoriassa lähes kaikki otteet, jotka lähetettiin ensimmäisen julkistamisen aikana, ilmenevät paikantamattomina ilman väliaikaista kansallisen maarekisterin koodinumeroa. Onko komissio tietoinen näistä seikoista ja mihin toimiin se aikoo ryhtyä tässä asiassa? Michel Barnier'n komission puolesta antama vastaus (4. syyskuuta 2001) Maarekisterin perustamista Kreikassa yhteisrahoitetaan ohjelmakaudella 19941999 ympäristöalan toimenpideohjelmasta. Vastuu tämän hankkeen hallinnosta ja valvonnasta pysyy Kreikan viranomaisilla, jotka ovat perustaneet erityisviraston (Ktimatologio SA) tehtävää varten. Näiden osapuolten velvollisuudet rahoituskumppanina toimivaa komissiota kohtaan ovat seuraavat: yhteisön varojen moitteettoman hallinnon varmistaminen, tiedottaminen komissiolle yksityiskohtaisesti toteuttamisen edistymisestä erityisesti edellä mainitun toimenpideohjelman seurantakomitean kokousten yhteydessä sekä komission muodollisen hyväksynnän pyytäminen kaikille merkittäville muutoksille hankkeen määrittelyssä sen toteuttamisen aikana. Ottaen huomioon tietojen puutteellisuuden komissio päätti tehdä virallisen tiedustelun asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20 päivänä heinäkuuta 1993 annetun neuvoston asetuksen (ETY) N:o 2082/93(1) 24 artiklan mukaisesti. Komissio lähettikin 19. tammikuuta 2001 Kreikan viranomaisille kirjeen, johon Kreikan viranomaiset vastasivat 11. helmikuuta 2001. Komissio pyysi lisäselvityksiä 11. huhtikuuta 2001 päivätyllä kirjeellään, johon Kreikan viranomaiset vastasivat 11. toukokuuta 2001. Komissio on hyvin perillä arvoisan parlamentin jäsenen esille ottamista asioista, ja niitä tarkastellaan yhdessä muiden asioiden kanssa osana tätä tiedustelua. Komissio vastaa nyt Kreikan viranomaisille ja antaa arvionsa tilanteesta. Komissio tekee tämän arvioinnin ja vahvistaa Kreikan viranomaisten antamien vastausten perusteella lopullisen päätelmänsä, jonka odotetaan valmistuvan syyskuussa 2001. (1) EYVL L 193, 31.7.1993.